nvidia/miracl-vision huggingface dataset:
ফ্রেড্রিখ চ্যাপম্যান রবিন্‌স

ফ্রেড্রিখ চ্যাপম্যান রবিন্‌স (জন্ম: ২৫ আগস্ট, ১৯১৬ - মৃত্যু: ৪ আগস্ট, ২০০৩) একজন মার্কিন বিজ্ঞানী। তিনি ১৯৫৪ সালে চিকিৎসাবিজ্ঞানে নোবেল পুরস্কার লাভ করেন। রবিন্‌স মিসৌরি বিশ্ববিদ্যালয় থেকে ১৯৩৬ সালে ব্যাচেলর অব আর্টস এবং ১৯৩৮ সালে ব্যাচেলর অব সায়েন্স ডিগ্রি অর্জন করেন। ১৯৪০ সালে হার্ভার্ড মেডিকেল স্কুল থেকে গ্র্যাজুয়েট হন। ১৯৫২ সালে কেস ওয়েস্টার্ন রিজার্ভ ইউনিভার্সিটিতে অধ্যাপক হিসেবে নিযুক্ত হন।
থমাস হাকল ওয়েলার

থমাস হাকল ওয়েলার (১৫ জুন ১৯১৫ – ২৩ আগস্ট ২০০৮) একজন মার্কিন ভাইরাসবিদ। ১৯৫৪ সালে চিকিৎসাবিজ্ঞানে নোবেল পুরস্কার লাভ করেন। ওয়েলারের জন্ম হয় মিশিগানে এবং সেখানেই শৈশব কাটে। তিনি মিশিগান বিশ্ববিদ্যালয় থেকে ব্যাচেলর্স এবং মাস্টার্স ডিগ্রি অর্জন করেন। তিনি হার্ভার্ড মেডিকেল স্কুল থেকে ১৯৪০ সালে ডক্টর অব মেডিসিন ডিগ্রি লাভ করেন।
কনকাকাফ গোল্ড কাপ

কনকাকাফ গোল্ড কাপ (স্পেনীয়: Copa de Oro de la Concacaf, ফরাসি: Coupe D'or CONCACAF) কনকাকাফ অঞ্চলের পুরুষদের প্রধান জাতীয় ফুটবল দলের প্রতিযোগিতা। উত্তর আমেরিকা, মধ্য আমেরিকা এবং ক্যারিবীয় অঞ্চলের ফুটবল খেলায় শীর্ষস্থান অধিকারী দল এ প্রতিযোগিতায় অংশগ্রহণ করে। ১৯৯১ সাল থেকে কনকাকাফ গোল্ড কাপের প্রবর্তন করা হয়। প্রতি দুই বছর অন্তর কনকাকাফ গোল্ড কাপ অনুষ্ঠিত হয়। ফিফা কনফেডারেশন্স কাপে অংশগ্রহণের লক্ষ্যে কনকাকাফ ও ফিফার শিরোপাধারী দল পরবর্তী বছরের প্রতিযোগিতায় স্বয়ংক্রিয়ভাব যোগ্যতা অর্জন করার বিধান রাখা হয়েছে। ১৯৮৯ সালে কনকাকাফ চ্যাম্পিয়নশীপ প্রতিযোগিতার বিলুপ্তি ঘটলে কনকাকাফ ফেডারেশন পুনরায় ১৯৯০ সালে আঞ্চলিক চ্যাম্পিয়নশীপ নির্ধারণে নতুন ফুটবল প্রতিযোগিতার রূপরেখা প্রণয়ন করে। কনকাকাফ গোল্ড কাপ নামে নতুন এ ফুটবল প্রতিযোগিতা ১৯৯১ সালে প্রথমবারের মতো মার্কিন যুক্তরাষ্ট্রে অনুষ্ঠিত হয়। আট দলের এ প্রতিযোগিতায় স্বাগতিক দল চ্যাম্পিয়ন হয়। মেক্সিকো পরবর্তী বছরগুলোয় আধিপত্য বিস্তার করে। ১৯৯৩, ১৯৯৬ এবং ১৯৯৮ সালে একাধিক্রমে তিনবার দলটি চ্যাম্পিয়ন হয়। ১৯৯৬ সালের প্রতিযোগিতায় প্রথমবারের মতো অতিথি দল হিসেবে তৎকালীন ফিফা বিশ্বকাপ চ্যাম্পিয়নধারী ব্রাজিল দলকে আমন্ত্রণ জানানো হয়েছিল। ২০০০ সালে দল সংখ্যা বৃদ্ধি করে ১২ দলে নিয়ে আসা হয়। কানাডা এতে শিরোপা লাভ করে যা তাদের আন্তর্জাতিক ফুটবল অঙ্গনে একশত বছরেরও অধিক সময়ের মধ্যে প্রথম বৃহৎ সাফল্য হিসেবে বিবেচিত। ২০০৭ সালের গোল্ড কাপ প্রতিযোগিতা মার্কিন যুক্তরাষ্ট্রে ৬ - ২৪ জুন, ২০০৭ তারিখ পর্যন্ত অনুষ্ঠিত হয়। শিকাগোতে অনুষ্ঠিত চূড়ান্ত খেলায় পূর্বতন বছরের চ্যাম্পিয়ন মার্কিন যুক্তরাষ্ট্র ২-১ ব্যবধানে মেক্সিকোকে পরাভূত করে। কানাডা এবং গুয়াদেলুপ দলকে যৌথভাবে তৃতীয় স্থানের অধিকারী হিসেবে মর্যাদা দেয়া হয়। রোজ বোলে অনুষ্ঠিত ২০১১ গোল্ড কাপের চূড়ান্ত খেলায় ৪-২ ব্যবধানে মার্কিন দলকে পরাভূত করে মেক্সিকো। প্রতিযোগিতায় মার্কিন দলকে বেশ চড়াই-উৎরাই পার হতে হয়। পানামার বিরুদ্ধে নাটকীয়ভাবে জয়ী হয়ে তারা ফাইনালে পৌঁছেছিল। উত্তর আমেরিকার অঞ্চল মধ্য আমেরিকার অঞ্চল ক্যারিবিয় অঞ্চল ১৯৯৬তে প্রথম আমন্ত্রিত দল হিসেবে ব্রাজিলকে আমন্ত্রিত করা হয়। যদিও ব্রাজিলের অনূর্ধ্ব-২৩ দল অংশ নিয়েছিল এবং তারা ৭টি কনকাকাফ অধিভুক্ত দলকে ছাপিয়ে ফাইনালে মেক্সিকোর কাছে হেরে গিয়ে রৌপ্যপদক লাভ করে।
অ্যাপোলো ৮

অ্যাপোলো ৮ মার্কিন যুক্তরাষ্ট্রের অ্যাপোলো মহাকাশ কর্মসূচির অন্তর্গত দ্বিতীয় মনুষ্যবাহী অভিযান। সংশ্লিষ্ট মহাকাশযানটি ১৯৬৮ সালের ২১শে ডিসেম্বর পৃথিবী হতে উৎক্ষিপ্ত হয় এবং প্রথম মনুষ্যবাহী মহাকাশযান হিসেবে পৃথিবীর কক্ষপথ ত্যাগ করে পৃথিবীর একমাত্র প্রাকৃতিক উপগ্রহ চাঁদের কক্ষপথে পৌঁছায় এবং অভিযানশেষে নিরাপদে পৃথিবীতে ফিরে আসে। তিনজন মহাকাশচারী - কমান্ডার ফ্রাঙ্ক বর্‌মেন, কমান্ড মডিউল পাইলট জেম্‌স লভেল্‌ এবং লুনার মডিউল পাইলট উইলিয়াম অ্যান্ডারস্‌ প্রথম মানব হিসেবে পৃথিবীকে একটি সম্পূর্ণ গ্রহ হিসেবে দেখার এবং কৃত্রিম উপগ্রহের উপর যাবার সৌভাগ্য অর্জন করেন। তাঁরা চাঁদের দূরবর্তী অংশগুলো দেখার সৌভাগ্যও অর্জন করেন। ১৯৬৮ সালের এই অভিযানটি স্যাটার্ন ৫ রকেটের সাহায্যে নিক্ষিপ্ত তৃতীয় মহাকাশযান এবং প্রথম নিক্ষিপ্ত মনুষ্যবাহী মহাকাশযান। একই সাথে এটি জন এফ. কেনেডি স্পেস সেন্টার থেকে নিক্ষিপ্ত প্রথম মনুষ্যবাহী মহাকাশযান। প্রথমে এই অভিযানকে দ্বিতীয় চান্দ্র মহাকাশযান পরীক্ষা করার পরিকল্পনা হিসেবে গ্রহণ করা হয়। কিন্তু পরবর্তীতে ১৯৬৮ সালের আগস্ট মাসে এই অভিযানকে আরো উন্নত রূপ দেয়ার পরিকল্পনা হয়। অর্থাৎ মহাকাশচারীরা তাদের প্রস্তুতির জন্য মাত্র তিন মাস সময় পেয়েছিলেন। এই সংক্ষিপ্ত সময়ে এত বড় এবং উচ্চাভিলাষী অভিযানের প্রশিক্ষণ সম্পন্ন করা সত্যিই দুরূহ ব্যাপার ছিল। তাই তাঁদের সময় ও শৃঙ্খলার জন্য সাধারণের চেয়ে অধিক গুরুত্ব দেয়া হয়। চাঁদে পৌঁছানোর জন্য অ্যাপোলো ৮ মহাকাশযানের তিন দিন প্রয়োজন হয়। মহাকাশযানটি চাঁদের কক্ষপথে ২০ ঘণ্টায় দশবার আবর্তন সম্পন্ন করে। এই সময়ে অভিযাত্রীরা বড়দিন উদযাপন করে এবং বুক অফ জেনেসিস পাঠ করে। এই অনুষ্ঠান একটি স্যাটেলাইট চ্যানেলের মাধ্যমে সম্প্রচারিত হয় যা ঐ সময়ের অধিকাংশ দর্শক দেখে। অ্যাপোলো ৮-এর অভিযান সফল হলে মার্কিন রাষ্ট্রপতি জন এফ. কেনেডির লালিত স্বপ্নটির (১৯৭০ সালের আগে চাঁদের বুকে মানুষের পদার্পণ) বাস্তবায়ন ত্বরান্বিত করে এবং এরই ধারাবাহিকতায় অ্যাপোলো ১১ চাঁদের উদ্দেশ্যে অভিযান চালানোর ভরসা পায়। অ্যাপোলো ৮ ১৯৬৮ সালের ২৭শে ডিসেম্বর নিরাপদে উত্তর আটলান্টিক মহাসাগরে অবতরণ করে। চান্দ্রযানের পাইলট হল একটি অফিসিয়াল পদবী যা অভিযানের তৃতীয় পাইলটের দেয়া হয় (ব্লক ২ অভিযানে) সেক্ষেত্রে চান্দ্রযান থাকুক আর নাই থাকুক। এই অভিযানের কর্মকর্তারা অভিনব ছিলেন এই জন্য, যে এই অভিযানের পরিচালক অন্য কর্মকর্তাদের চেয়ে খুব বেশি অভিজ্ঞ ছিলেন না। শুধু তাই নয়, এটিই প্রথম অভিযান যেখা্নে একজন মহাকাশচারী পূর্বে পরিচালক (কমান্ডার) হিসেবে কাজ করলেও এই অভিযানে পরিচালক হিসেবে কাজ করেননি। কারণ লভেল্‌ পূর্বের জেমিনি ১২ অভিযানে পরিচালক হিসেবে অভিযান পরিচালনা করেন। যেকোনও চন্দ্র অভিযানে, কমান্ড মডিউল পাইলটের বা সি.এ্ম.পি ( Command Module Pilot or CMP) দায়িত্ব দেয়া হয় নেভিগেটরকে। পক্ষান্তরে লুনার মডিউল পাইলটের বা এল.এম.পি দায়িত্ব দেয়া হয় অভিযান প্রকৌশলীকে, অপরাপর যন্ত্রপাতি দেখাশোনার দায়িত্ব এবং আরো বেশকিছু দায়িত্ব তার উপর বর্তায়। লভেল কমান্ড মডিউল পাইলটের সাহায্যকারী দায়িত্ব পালন করার কথা এবং মাইকেল কলিন্স-এর প্রধান কমান্ড মডিউল পাইলটের দায়িত্ব পালন করার কথা থাকলেও কলিন্স জুলাই, ১৯৬৮-তে বদলি হন, কারণ তার সার্ভিকাল ডিস্ক হারনিয়েশন হয় এবং তার অস্ত্রোপচারের প্রয়োজনীয়তা দেখা দেয়। এডুইন আল্ড্রিনকে সাহায্যকারী এল.এম.পির দায়িত্ব দেয়া হয়। যখন লভেলকে প্রধান সি.এম.পির দায়িত্ব দেয়া হয়, তখন কারই সি.এস
আলেসান্দ্রো ভোল্টা

আলেসান্দ্রো গিউসিপ্পে এন্টনিও আনাস্তাসিও ভোল্টা (ইতালীয়: Alessandro Giuseppe Antonio Anastasio Volta; জন্ম: ১৮ ফেব্রুয়ারি, ১৭৪৫ - মৃত্যু: ৫ মার্চ, ১৮২৭) ইতালীয় পদার্থবিজ্ঞানী হিসেবে বিদ্যুৎ শক্তি উদ্ভাবনে পথিকৃৎ ছিলেন। অষ্টাদশ শতকে প্রথম ব্যাটারী বা বিদ্যুৎ কোষ আবিষ্কারের মাধ্যমে তিনি চীরস্মরণীয় হয়ে রয়েছেন। তিনি কোমোয় জন্মগ্রহণ করেন। সেখানকার এক সরকারি বিদ্যালয়ে পড়াশোনা করেছেন। ১৭৭৪ সালে কোমো'র রয়্যাল স্কুলে পদার্থবিজ্ঞানের অধ্যাপক হিসেবে নিয়োজিত ছিলেন। এর পরের বছর তিনি ইলেক্ট্রোফোরাস আবিষ্কার করেন যা থেকে তিনি স্থির বিদ্যুৎ উৎপাদনে সক্ষম হয়েছিলেন। তার নামানুসারে এসআই একক পদ্ধতিতে বৈদ্যুতিক বিভবের এককের নাম রাখা হয়েছে ভোল্ট (সঙ্কেত V)। সুইস সীমান্তের কাছাকাছি বর্তমান ইতালির উত্তরাঞ্চলীয় শহর কোমো'য় ১৮ ফেব্রুয়ারি, ১৭৪৫ তারিখে ভোল্টা জন্মগ্রহণ করেন। ইলেক্ট্রোফরাসের মানোন্নয়নে কাজ করেন এবং এর সাহায্যে স্থির বিদ্যুৎ তৈরী করেন। এ আবিষ্কারটি ছিল ভীষণ ব্যয়বহুল যা একই পদ্ধতিতে ১৭৬২ সালে সুইডিশ যোহন উইকের মেশিন পরিচালনার ব্যয়কে হার মানিয়েছিল। গ্যালভানিক ক্রিয়া সংক্রান্ত ব্যাপারে লুইজি গ্যালভানি'র সাথে মতপার্থক্যের কারণে আলেসান্দ্রো ভোল্টা ১৮০০ খ্রীস্টাব্দে আধুনিক ব্যাটারীর প্রাচীন সংস্করণ ভোল্টার স্তুপ তৈরি করেন। ভোল্টা আবিষ্কার করেন যে, বিদ্যুৎ উৎপাদনের জন্য সবচেয়ে কার্যকর ধাতব পদার্থ হচ্ছে দস্তা ও রূপা। ১৮৮০-এর দশকে আন্তর্জাতিক বৈদ্যুতিক সম্মেলন (বর্তমানে আন্তর্জাতিক ইলেক্ট্রো-টেকনিকাল কমিশন IEC) বৈদ্যুতিক বিভবের (শক্তির) একক হিসাবে ভোল্টকে অনুমোদন করে। ১৭৭৬-৭৮ সালের মধ্যে রসায়নশাস্ত্রে গ্যাস বিষয়ে অধ্যয়ন করেন। তিনি মিথেন গ্যাস আবিষ্কার করেন। মার্কিন যুক্তরাষ্ট্রের বেঞ্জামিন ফ্রাঙ্কলিন কর্তৃক 'প্রজ্জ্বলমান বাতাস' শিরোনামের লেখাটি পত্রিকায় পড়ে তিনি ইতালির বিভিন্ন এলাকায় অনুসন্ধান কর্ম অব্যাহত রাখেন। অতঃপর নভেম্বর, ১৭৭৬ সালে ম্যাগিওর হ্রদে মিথেনের দেখা পান। এরপর ১৭৭৮ সালে মিথেনকে জমাটবদ্ধ করার সক্ষমতা দেখান। |PLACE OF BIRTH=Como, Lombardy, Italy |DATE OF DEATH=৫ মার্চ ১৮২৭ |PLACE OF DEATH=Como, Lombardy, Italy }}
এস. আর. রঙ্গনাথন

শিয়ালি রামামৃতা রঙ্গনাথন (শুনুনⓘ); তামিল: சீர்காழி இராமாமிருதம் இரங்கநாதன்; জন্ম: ১২ আগস্ট, ১৮৯২ - মৃত্যু: ২৭ সেপ্টেম্বর, ১৯৭২) ভারতীয় গণিতজ্ঞ ও বিশিষ্ট গ্রন্থাগারিক ছিলেন। গ্রন্থাগার বিজ্ঞানের পঞ্চ আইন তৈরীতে তিনি সুবিশাল ভূমিকা রেখেছিলেন। এছাড়াও, তিনি কোলন ক্লাসিফিকেশন পদ্ধতি তৈরীতে প্রধান ভূমিকা রাখেন। ভারতে তাকে গ্রন্থাগার বিজ্ঞান, তথ্যায়ন এবং তথ্যবিজ্ঞানের জনকরূপে আখ্যায়িত করা হয়। এ বিষয়ে তিনি তার মৌলিক চিন্তা-চেতনার প্রকাশ ঘটিয়ে বহিঃর্বিশ্বে পরিচিত হয়ে আছেন। প্রতি বছরই তার জন্মবার্ষিকীকে ঘিরে জাতীয় গ্রন্থাগার দিবস উদযাপিত হয়। রামাব্রদম নামে ১২ আগস্ট, ১৮৯২ তারিখে ব্রিটিশ শাসিত ভারতের তানোরে জন্মগ্রহণ করেন রঙ্গনাথন। দক্ষিণ ভারতের তামিলনাড়ু রাজ্যের ছোট্ট শহর শৃগালি (বর্তমানে: সিরকাজি) তার জন্মস্থান। গণিতজ্ঞ হিসেবে তিনি কর্মজীবন শুরু করেন। বি.এ এবং এম.এ শ্রেণীতে গণিত বিষয়ে নিজ প্রদেশের মাদ্রাজ ক্রিস্টিয়ান কলেজ থেকে ডিগ্রী অর্জন করেন। এরপর তিনি শিক্ষকতা করার যোগ্যতা অর্জন করেন। তার সমগ্র জীবনের উদ্দেশ্য ছিল গণিতে শিক্ষাদান করা। গণিত ফ্যাকাল্টিতে মাঙ্গালোর, কয়েমবাতোর এবং মাদ্রাজের বিশ্ববিদ্যালয়গুলোর সদস্য হন যা পাঁচ বছরের মধ্যে লাভ করেন। গণিতের অধ্যাপকরূপে তিনি গণিত সম্পর্কীয় বিশেষতঃ গণিতের ইতিহাস নিয়ে পুস্তিকা প্রকাশ করেন। শিক্ষাবিদ হিসেবে তিনি পেশাদার জীবন থেকে বেরিয়ে আসেন। ১৯২৩ সালে মাদ্রাজ বিশ্ববিদ্যালয়ের পুস্তক সংগ্রহশালার দূর্বল ব্যবস্থাপনা দূরীকরণে গ্রন্থাগারিকের পদ সৃষ্টি করে। এ পদে ৯০০ পদপ্রার্থী অংশ নেয়। কিন্তু গ্রন্থাগার বিষয়ে কারোরই আনুষ্ঠানিক কোন প্রশিক্ষণ ছিল না। রঙ্গনাথনের লেখনী নিয়োগ কমিটিকে সন্তুষ্ট করে ও তারা ধারণা করেছিল যে, গ্রন্থাগার বিষয়ে রঙ্গনাথনের গবেষণা কর্ম রয়েছে। তার গ্রন্থাগারিকত্বের জ্ঞান অর্জন ঘটে মূলতঃ এনসাইক্লোপিডিয়া ব্রিটানিকা থেকে সংগৃহীত নিবন্ধ পড়ে, যা সাক্ষাৎকারের পূর্বদিন তিনি সংগ্রহ করেছিলেন। তাকে বিস্মিত করে নিয়োগপত্র প্রদান করা হয় ও জানুয়ারি, ১৯২৪ সালে গ্রন্থাগারিকের পদে যোগ দেন। শুরুতেই রঙ্গনাথন দেখতে পান যে, পদটি অসহ্যপূর্ণ ছিল। কয়েক সপ্তাহ পর তিনি বিরক্তি প্রকাশ করে বিশ্ববিদ্যালয় প্রশাসনের কাছে তার শিক্ষকতার পেশা ফিরে যাবার জন্যে অনুরোধ জানান। এরপর কর্তৃপক্ষের সাথে চুক্তিতে আবদ্ধ হয়ে লন্ডন ভ্রমণে যান ও গ্রন্থাগার বিষয়ে সমসাময়িক পাশ্চাত্য অনুশীলন অধ্যয়ন করেন। শর্ত ছিল, যদি তিনি ফিরে আসেন ও পুনরায় গ্রন্থাগারিক হিসেবে কর্মজীবন পালন করতে অক্ষমতা প্রকাশ করেন তাহলে তিনি পুনরায় গণিতের অধ্যাপকের পদ ফিরে দেয়া হবে। ১৯৫৭ সালে গ্রন্থাগার বিজ্ঞানে অসামান্য অবদান রাখায় রঙ্গনাথনকে পদ্মশ্রী পদকে ভূষিত করে ভারত সরকার।
স্টুয়ার্ট ব্রড

স্টুয়ার্ট ক্রিস্টোফার জন ব্রড (ইংরেজি: Stuart Christopher John Broad; জন্ম: ২৪ জুন, ১৯৮৬) ইংল্যান্ডের নটিংহ্যামশায়ারের নটিংহ্যামে জন্মগ্রহণকারী ক্রিকেটার। তিনি টেস্ট ক্রিকেট এবং একদিনের আন্তর্জাতিক ক্রিকেটে ইংল্যান্ড দলের পক্ষ হয়ে ক্রিকেট খেলায় অংশগ্রহণ করছেন। এছাড়াও টুয়েন্টি২০ আন্তর্জাতিকে ইংল্যান্ড ক্রিকেট দলের বর্তমান অধিনায়ক তিনি। বামহাতি ব্যাটসম্যান এবং ডানহাতি সিম বোলারের ভূমিকায় অবতীর্ণ হন স্টুয়ার্ট ব্রড। লিচেস্টারশায়ারের পক্ষাবলম্বন করে পেশাদারী ক্রিকেটে অভিষেক ঘটে তার। লিচেস্টারশায়ার দলটি তার অধ্যয়নকৃত বিদ্যালয় ওকহ্যাম স্কুলের সাথে সম্পৃক্ত। ২০০৮ সালে নটিংহ্যামশায়ার দলে স্থানান্তরিত হন। এ কাউন্টিতেই তার জন্ম হয়। এছাড়াও, তার বাবা বিসি ব্রড এ দলের পক্ষেই ক্রিকেট খেলেছেন। ব্যাটসম্যান হিসেবে ৯ নম্বরে ব্যাটিংয়ে নেমে টেস্ট ক্রিকেটের ইতিহাসে তিনি দ্বিতীয় সর্বোচ্চ ১৬৯ রান করেন। ২৬ আগস্ট, ২০১০ তারিখে লর্ড’সে অনুষ্ঠিত পাকিস্তানের বিরুদ্ধে অনুষ্ঠেয় ঐ টেস্টের ৮ম উইকেট জুটিতে জোনাথন ট্রটের (১৮৪) সাথে ৩৩২ রান করার মাধ্যমে বিশ্বরেকর্ড গড়েন। প্রথম-শ্রেণীর ক্রিকেটে তার প্রথম সেঞ্চুরিটি ছিল পাকিস্তানের বিপক্ষে আগস্ট, ২০১০ সালে। ২০১১ সালে তিনি নটিংহ্যামে ভারতীয় দলের বিপক্ষে হ্যাট্রিক করেন। ২০১২ সালে গ্রীষ্মের শুরুতে আঘাতপ্রাপ্তি থেকে ফিরে এসে ওয়েস্ট ইন্ডিজ দলের বিপক্ষে বোলিং করেন ৭/৭২ এবং ঐ খেলায় তিনি ১১ উইকেট লাভ করেন। আইসিসি প্লেয়ার র‌্যাঙ্কিংয়ে তার সেরা অর্জন ছিল ৩নং স্থান দখল করা। আগস্ট, ২০০৬ সালে ভোটের মাধ্যমে স্টুয়ার্ট ব্রড ক্রিকেট রাইটার্স ক্লাব ইয়ং ক্রিকেটার অব দি ইয়ার মনোনীত হন। কোচ: পিটার মুরেজ
রেড (২০১০-এর চলচ্চিত্র)

রেড (ইংরেজি ভাষায়: RED) ২০১০ সালের একটি আমেরিকান অ্যাকশন-কমেডি চলচ্চিত্র যা ওয়ারেন এলিস ও কলি হ্যামনার লিখিত কমিক বই থেকে নির্মিত। ছবিটি পরিচালনা করেছেন রবার্ট সুয়্যানকি এবং অভিনয় করেছেন, ব্রুস উইলিস, ম্যারি, মরগান ফ্রিম্যান, জন ম্যাকোভিচ, হেলেন মিরান, কার্ল আরবান সহ আরো অনেকে।ছবির শিরোনাম নেওয়া হয়েছে অবসরপ্রাপ্ত এজেণ্ট ফ্রাঙ্ক মূসার (ব্রুস উইলস) উপাধি স্ট্যাটাস রেড থেকে যার অর্থ রিটায়ার্ড, এক্সট্রিমলি, ড্যানজারাস । অক্টোবর ১৫, ২০১০ তারিখে ছবিটি মুক্তি পায়। ছবিটির সিকুয়্যাল রেড ২ জুলাই ১৯, ২০১৩ তারিখে মুক্তি পায়। সিআইএর অবসরপ্রাপ্ত এজেন্ট ফ্রেঙ্ক মুজাস তার অবসর ভাতার জন্য পেনশন সার্ভিসে ফোন করে। ফোনালাপের মাধ্যমে তার সাথে পেনশন সার্ভিসের কর্মী সারার সাথে পরিচয় হয়। এদিকে গুয়াতেমালার যুদ্ধাপরাধ ধামাচাপা দিতে সিআইএর একটি অংশ গুয়াতেমালার সাথে জড়িত সকল সাবেক সিআইএ এজেন্টদের হত্যা করার জন্য একটি তালিকা তৈরী করে। মোজাসকে হত্যার জন্য রাতে তার বাসায় অভিযান চালায় কিন্তু মোজাস তার ট্রেনিং বলে বেঁচে যান। সিআইএ সারার সাথে মুজাসের কথোপকথন শুনে ফেলে। সারাকে হত্যা করা হতে পারে এই জন্য ফ্রেঙ্ক পালিয়ে যাবার সময় সারাকে তার সাথে নিয়ে যায়। ফ্রেঙ্ক গুয়াতেমালায় তার সাথে কাজ করা বিভিন্ন দেশের সাবেক এজেন্টদের সাথে দেখা করে ঘটনা খুলে বলে। একপর্যায়ে আরেক সাবেক এজেন্ট আলেকজেন্ডার ডানিং এর সাথে কথা বলে তারা জানতে পারে এর সাথে আমেরিকার ভাইস প্রেসিডেন্ট জড়িত। এছাড়া মুজাসকে হত্যার দায়িত্ব দেওয়া হয় উইলিয়াম নামে এক স্পেশাল এজেন্টকে। উলিয়াম অনেকবার মুজাসসহ তার সাথে আরো যারা আছে তাদের হত্যার চেষ্টা করে ব্যার্থ হয়। কিন্তু সারাকে গ্রেপ্তার করতে সমর্থ হয়। মুজাস ভাইস প্রেসিডেন্টকে হত্যার পরিকল্পনা করে ও উলিয়ামকে জানায় সারার কোন ক্ষতি হলে সে উলিয়ামের পরিবারের সকল সদস্যাক খুন করবে। এরপর মুজাস ও তার বন্ধুরা মিলে ভাইস প্রেসিডেন্টকে অপহরণ করে কিন্তু ভাইস প্রেসিডেন্ট এর কাছ থেকে জানতে পারে এর সাথে আলেকজেন্ডার ডানিং জড়িত। শেষ পর্যায়ে উলিয়ামের সহয়তায় ফ্রেঙ্ক মুজাস সারাকে মুক্ত করে। মুক্তির প্রথম সপ্তাহে রেড প্রায় ৪,১০০ স্ক্রিনে ৩.২৫৫ অবস্থানে আনুমানিক $ ২২.৫ মিলিয়ন আয় করেছিল। ফেব্রুয়ারি ৩, ২০১১ থিয়েটারে ফিল্ম প্রদর্শনী বন্ধের দিন পর্যন্ত $ ৯০ মিলিয়ন মার্কিন যুক্তরাষ্ট্রে এবং বিশ্বব্যাপী মোট $ ১৮৬,৫ মিলিয়ন এর উপর আয় করেছিল।
ফুটবল ক্লাব বার্সেলোনা বি

ফুটবল ক্লাব বার্সেলোনা আতলেতিক (স্পেনীয়: Fútbol Club Barcelona Atlètic অথবা ইংরেজি: FC Barcelona Atlètic; সাধারণত বার্সা আতলেতিক অথবা বার্সা বি নামে পরিচিত) হচ্ছে বার্সেলোনা ভিত্তিক একটি স্পেনীয় পেশাদার ফুটবল ক্লাব। এই ক্লাবটি বর্তমানে স্পেনের তৃতীয় স্তরের ফুটবল লীগ প্রিমেরা ফেদেরাসিওন-এ খেলে। এটি বার্সেলোনার সংরক্ষিত দল। এই ক্লাবটি ১৯৭০ সালে ফুটবল ক্লাব বার্সেলোনা আতলেতিক নামে প্রতিষ্ঠিত হয়। বার্সেলোনা আতলেতিক তাদের সকল হোম ম্যাচ কাতালোনিয়ার এস্তাদি ইয়োহান ক্রুইফ-এ খেলে থাকে; যার ধারণক্ষমতা হচ্ছে ৬,০০০। বর্তমানে এই ক্লাবের ম্যানেজারের দায়িত্ব পালন করছেন রাফায়েল মার্কেজ স্পেনের সংরক্ষিত দলগুলো জ্যেষ্ঠ দলের মতোই একই লীগ পদ্ধতিতে প্রতিদ্বন্দ্বিতা করে। তবে তারা কখনোই জ্যেষ্ঠ দলের সাথে একই বিভাগে প্রতিদ্বন্দ্বিতা করতে পারবে না; যার ফলে বার্সেলোনা বি লা লিগা এবং কোপা দেল রে-তে অংশগ্রহণ করতে পারে না।
হাসান নাসরুল্লাহ

হাসান নাসরুল্লাহ (আরবি: حسن نصر الله) (৩১ আগস্ট ১৯৬০ - ২৭ সেপ্টেম্বর ২০২৪) ছিলেন লেবানীয় রাজনৈতিক ও আধাসামরিক দল হিজবুল্লাহর তৃতীয় মহাসচিব। ১৯৯২ সালের ফেব্রুয়ারি মাসে তার পূর্বসূরী আব্বাস আল-মুসাওয়ী ইসরায়েলি প্রতিরক্ষা বাহিনীর বিমান হামলায় নিহত হওয়ার পর থেকে তিনি দলটির প্রধান হিসেবে দায়িত্ব পালন করে আসছিলেন। নাসরুল্লাহকে প্রায়শই আস-সৈয়দ হাসান (السيّد حسن) নামে ডাকা হয় যার সম্মানসূচক সৈয়দ অংশটি নির্দেশ করে যে তিনি হোসাইন ইবনে আলীর মাধ্যমে ইসলামী নবী মুহাম্মদের একজন বংশধর। তাঁর নেতৃত্বাধীন থাকাকালে হিজবুল্লাহকে মার্কিন যুক্তরাষ্ট্র, ইউরোপীয় ইউনিয়ন ও অন্যান্য দেশ সম্পূর্ণ বা আংশিকভাবে একটি সন্ত্রাসী সংগঠন হিসেবে ঘোষণা দিয়েছে। রাশিয়া হিজবুল্লাহকে সন্ত্রাসী সংগঠন হিসেবে অস্বীকার করে একটি বৈধ সামাজিক ও রাজনৈতিক সংগঠন হিসেবে গণ্য করে। চীন এক্ষেত্রে নিরপেক্ষ থাকে এবং হিজবুল্লাহর সঙ্গে যোগাযোগ বজায় রাখে।[ভাল উৎস প্রয়োজন] উইকিলিকসের প্রতিষ্ঠাতা জুলিয়ান অ্যাসাঞ্জের মতে হাসান নাসরুল্লাহ হলেন মধ্যপ্রাচ্যের অসাধারণ ব্যক্তিত্বদের অন্যতম। ফিলিস্তিনিদের প্রতিরোধ সংগ্রামের প্রতি সবসময় সমর্থন ব্যক্ত করেন হিজবুল্লাহর নেতা নাসরুল্লাহ। তিনি বলেন, হিজবুল্লাহ সবসময়ই ইসরাইলবিরোধী সংগ্রামে ফিলিস্তিনিদের পাশে থাকবে। তিনি আরও বলেন, দশকের পর দশক ধরে ইসরাইল ফিলিস্তিনে জবরদখল বজায় রাখলেও তারা এখন ধ্বংসের দ্বারপ্রান্তে। হাসান নাসরুল্লাহ ইহুদিবাদী ইসরাইলকে শত্রুভাবাপন্ন দেশ হিসেবে আখ্যা দেন। ইসরাইলকে একটি অবৈধ রাষ্ট্র হিসেবে উল্লেখ করেছেন এবং বলেছেন, অন্যদের দেশ বা ভূমি দখলের ভিত্তিতে ইসরাইল প্রতিষ্ঠিত হয়েছে। তিনি উল্লেখ করেন ইসরাইলি দখলদারিত্বের বহু বছর পরও ফিলিস্তিনিদের ভূমি ফিলিস্তিন হিসেবেই বিবেচিত হবে। ইসরায়েল বিরোধী কর্মকাণ্ডের জন্য তিনি ইসরায়েলের শত্রু হিসেবে বিবেচিত। ২০০৬ সালের ইজরায়েল-হিজবুল্লাহ যুদ্ধের সময় নাসরালাহ সম্পর্কে দুটি জনপ্রিয় গান লেখা হয়েছিল, হিজবুল্লাহ নেতাদের বেশিরভাগ মতামত নিয়ে: গান ২ টা হলো "লেবানন এর হক" এবং "ইয়াল্লাহ ইয়া নাসরুল্লাহ"। ২০০৭ সালে লেবাননের গায়ক আলা জালজালী "ইয়া নাসরালাহ" নামে একটি প্রশংসাসুচক গান রচনা করেছিলেন।এবং আহাবাবি (Ahebba'i) নামে আর একটি জনপ্রিয় গান লেবাননের খ্রিস্টান গায়ক জুলিয়া বুত্রোস রচনা করেছিলেন যেটা ২০০৬ সালের যুদ্ধের সময় তিনি দক্ষিণ লেবাননের হিজবুল্লাহ যোদ্ধাদের পাঠানো একটি টেলিভিশনে পাঠানো বার্তাটিতে নাসরাল্লাহের কথাগুলি দ্বারা অনুপ্রাণিত হন।
ওএফসি নেশন্স কাপ

ওএফসি নেশন্স কাপ (ইংরেজি: OFC Nations Cup) আন্তর্জাতিক ফুটবল প্রতিযোগিতাবিশেষ যা ওশেনিয়া ফুটবল কনফেডারেশনের সদস্যভূক্ত দেশসমূহের মধ্যে অনুষ্ঠিত হয় থাকে। এ প্রতিযোগিতাটি ১৯৯৬ থেকে ২০০৪ সাল পর্যন্ত প্রতি দুই বছর অন্তর অনুষ্ঠিত হতো। ১৯৯৬ সালের পূর্বে আরো দুটি প্রতিযোগিতা ওশেনিয়া নেশন্স কাপ নামে অনিয়মিতভাবে হয়েছিল। ২০০৬ সালে কোন প্রতিযোগিতা হয়নি। ২০০৮ সালের প্রতিযোগিতার মাধ্যমে যোগ্যতা নির্ধারণী প্রতিযোগিতারূপে ওএফসি অঞ্চল থেকে ২০০৯ সালের ফিফা কনফেডারেশন্স কাপে প্রতিনিধিত্ব করার ব্যবস্থা করা হয়েছিল। এছাড়াও, ২০১০ সালের বিশ্বকাপ ফুটবল প্রতিযোগিতায় নিউজিল্যান্ড প্লে-অফ খেলায় বিজয়ী হয়ে সবাইকে আশ্চর্যান্বিত করেছিল। বিজয়ী দলটি ওশেনিয়া চ্যাম্পিয়ন হয়েছিল এবং ২০১৬ সাল পর্যন্ত ফিফা কনফেডারেশন্স কাপে জন্য যোগ্যতা অর্জন করেছিল। ঐতিহাসিকভাবে, একটি খুব বড় উপসাগর অস্ট্রেলিয়া এবং নিউজিল্যান্ডকে ছোট দ্বীপ প্রতিযোগীদের থেকে পৃথক করেছিল এবং বাকি ফুটবল বিশ্ব এই টুর্নামেন্টের প্রতি খুব কম মনোযোগ দিয়েছিল। প্রকৃতপক্ষে, প্রথম আটটি আসরের পরে, ট্রফিটি কেবল অস্ট্রেলিয়া এবং নিউজিল্যান্ড জিতেছিল। ২০১২ ওএফসি নেশন্স কাপে তাহিতি জাতীয় ফুটবল দল দল অস্ট্রেলিয়া ও নিউজিল্যান্ডের বাইরে প্রথম দল হিসেবে কাপ জয় করেছিল। ঐতিহাসিকভাবেই অনেক বড় উপসাগর অস্ট্রেলিয়া এবং নিউজিল্যান্ড থেকে পার্শ্ববর্তী টোঙ্গা, ফিজি এবং অন্যান্য প্রশান্ত মহাসাগরীয় ক্ষুদ্র ক্ষুদ্র দ্বীপপুঞ্জকে পৃথক করে রেখেছে। ওশেনিয়া অঞ্চলের ফুটবল খেলার মানোন্নয়ন, ফিফা বিশ্বকাপের যোগ্যতা নির্ধারণী খেলাগুলো পরিচালনার দায়িত্ব পালন করে বৈশ্বিক প্রধান ছয়টি কনফেডারেশনের একটি ও সবচেয়ে ছোট সংস্থা ওএফসি। এ অঞ্চলে ফুটবল খেলার তেমন জনপ্রিয়তা নেই বললেই চলে ও ১৪টি দ্বীপরাষ্ট্র মূলতঃ এর সদস্য। বৈশ্বিক পর্যায়ের ফুটবলের আন্তর্জাতিক প্রতিযোগিতায় এ অঞ্চল থেকে দলগুলো তেমন প্রভাব বিস্তার করতে পারেনি কিংবা উচ্চ পর্যায়ের ক্লাব দলগুলোতেও ফুটবলারদের তেমন অংশগ্রহণ নেই। ১ জানুয়ারি, ২০০৬ সালের সংস্থার বৃহৎ ও সর্বাপেক্ষা সফলতম দল অস্ট্রেলিয়া ওএফসি থেকে সদস্যপদ প্রত্যাহার করে নেয় ও এশিয়ান ফুটবল কনফেডারেশনে স্থানান্তরিত হয়। ২০০৮ সালে সহযোগী সদস্য নর্দার্ন ম্যারিয়ানা আইল্যান্ডও সদস্যপদ প্রত্যাহার করে ও ২০০৯ সালে এএফসিতে কোয়াসি-মেম্বার হিসেবে যোগ দেয়। ২০০৯ সালের শেষার্ধ্বে পালাউও একই মর্যাদা নিয়ে এএফসিতে আবেদন করেছিল। এরফলে নিউজিল্যান্ড সংস্থার বৃহৎ সদস্যরূপে আসীন হয়েছে। ওএফসি নেশন্স কাপের প্রথম আটটি আসরের শিরোপা অস্ট্রেলিয়া এবং নিউজিল্যান্ডের মধ্যে সীমাবদ্ধ থাকে। কিন্তু, ২০১২ সালের ওএফসি নেশন্স কাপে তাহিতি বিস্ময়করভাবে চ্যাম্পিয়ন হয়। বর্তমানে প্রতিযোগিতা শেষে ৫টি পুরস্কার দেওয়া হয়:
নাগার্জুন

নাগার্জুন (আনুমানিক ১৫০-২৫০ খ্রি:) গৌতম বু্দ্ধের পরবর্তী সর্বাধিক প্রভাবশালী বৌদ্ধ দার্শনিকদের অন্যতম। তার শিষ্য আর্যদেবের সাথে তাকে 'মহাযান' বৌদ্ধধর্মের 'মাধ্যমিক' শাখার প্রতিষ্ঠাতা হিসেবে কৃতিত্ব দেয়া হয়। তাকে 'প্রজ্ঞা পারমিতা সুত্র' সম্পর্কিত দর্শনের উন্নয়নের কৃতিত্ব দেয়া হয় এবং কোন কোন মতানুসারে এই সম্পর্কিত পুঁথিগুলো নাগ (সাপ/ড্রাগন)দের থেকে উদ্ধার করে, বিশ্বে প্রকাশ করেছেন। ধারণা করা হয় তিনি চিকিৎসা রসায়ন শাস্ত্রের উপর কয়েকটি রচনা করেছেন এবং নালন্দা বিশ্ববিদ্যালয়-এর প্রধান হিসেবে দায়িত্ব পালন করেছেন। নাগার্জুনের জীবন সম্পর্কে খুব কমই জানা যায়, কারণ তার ব্যাপারে বর্তমানে যা কিছু পাওয়া গেছে তা নাগার্জুনের মৃত্যুর শত শত বছর পর চীনা এবং তিব্বতী ভাষায় লিখিত। কিছু সূত্র মতে, নাগার্জুন দক্ষিণ ভারতীয়। কিছু পন্ডিতের মতে, নাগার্জুন সাতবাহন রাজবংশের এক রাজার উপদেষ্টা ছিলেন। অমরাবতীতে প্রাপ্ত প্রত্নতাত্ত্বিক নিদর্শন হতে ধারণা করা হয়, এই তথ্য সত্য হলে সেই রাজা ছিলেন Yajna Sri Satakarni  যিনি ১৬৭ খ্রি: হতে ১৯৬ খ্রি: পর্যন্ত রাজত্ব করেন। এই তথ্য হতে নাগার্জুনের জীবনকে ১৫০ খ্রি: হতে ২৫০ খ্রি: এর মধ্যে ফেলা যায়। চতুর্থ/পঞ্চম শতাব্দীতে কুমারজীব অনুদিত জীবনী অনুসারে নাগার্জুনের জন্ম ব্রাহ্মণ পরিবারে। নাগার্জুন পরবর্তিতে বৌদ্ধ ধর্মে দিক্ষিত হন। কিছু সূত্র মতে নাগার্জুন তার জীবনের শেষ দিকে শ্রীপর্বতের পাহাড়ে বসবাস করতেন, যার নিকটবর্তি শহর পরবর্তিতে নাগার্জুনকোন্ডা (নাগার্জুনের পাহাড়) নামে পরিচিত হয়। নাগার্জুনকোন্ডা বর্তমান ভারতের অন্ধ্র প্রদেশের নালগোন্ডা/গুন্টুর জেলার কাছাকাছি অবস্থিত। অন্য তথ্যে চর্যাপদ কবি শবরপা হলো নাগার্জুনের শিষ্য । তাহলে , নাগার্জুনের কাল ১৫০ -২৫০ খ্রিস্টাব্দে তা বিভ্রান্তিকর কি ? তেমনি নালন্দা তখন প্রতিষ্ঠিত হয়েছিলো কি ? এ সব প্রশ্ন গুলোর সঠিক উত্তর জানা , ইতিহাসের সঠিকত্বের জন্য জরুরী । বেশ কিছু গুরুত্বপূর্ণ রচনার কৃতিত্ব নাগার্জুনকে দেয়া হয়, যদিও ধারণা করা হয় যে, কিছু রচনা তার নামে চালানো হয়েছে।
ফার্মাকগনসি

ভেষজ ঔষধবিজ্ঞান. জীবজ ঔষধবিজ্ঞান বা ফার্মাকোগনসি বলতে ভেষজ (ও প্রাণীজ) উৎস হতে চিকিৎসাগত গুনাগুণসম্পন্ন দ্রব্যাদির আহরণ, বিশোধন, প্রক্রিয়াজাতকরণ ও বাজারজাতকরণ এবং এসব উৎস সম্পর্কে গবেষণার ক্ষেত্রকে বোঝায়। এর ইংরেজি পরিভাষা হল "ফার্মাকগ্‌নসি"; শব্দটি দুইটি প্রাচীন গ্রিক শব্দ "Pharmakon" ও "Gnosis" থেকে এসেছে। জার্মান চিকিৎসাবিজ্ঞানের ছাত্র সি. এ. সাইডলার (C. A. Seydler) ১৮১৫ সালে সর্বপ্রথম শব্দটি ব্যবহার করেন। "Pharmakon" অর্থ "ঔষধ" (Drug) এবং "Gnosis" অর্থ "জ্ঞান", অর্থাৎ "ফার্মাকগনসি" বলতে বোঝায় ঔষধ বিষয়ক সকল জ্ঞান। ভেষজ ঔষধবিজ্ঞান আধুনিক ঔষধ প্রস্তুতি ও ব্যবহার বিজ্ঞান শিক্ষার একটি গুরুত্বপূর্ণ অঙ্গ। বিংশ শতাব্দীর শুরুর দিকে এই শাস্ত্র বিস্তারলাভ শুরু করে। ভেষজ রসায়ন হিসেবেও একে বলা যায়; তখনকার ঔষধি গাছের উপর বিশেষ জ্ঞানের ক্ষেত্র যেটিতে স্থান পায় গাছটিকে শনাক্তকরণ এবং তার থেকে আহরিত ঔষধি উপাদানকে মিহিগুঁড়া (পাউডার) অবস্থায় সংরক্ষণের কৌশল। এখন পর্যন্ত এর প্রয়োগ অত্যন্ত সফল এবং উচ্চপ্রযুক্তির ছোঁয়ায় সম্প্রসারমান। ভেষজ ঔষধবিজ্ঞানের প্রধান শাখাগুলি নিম্নরূপ: (Zoopharmacognosy): যে প্রক্রিয়ায় রোগগ্রস্থ জীবেরা নিজ রোগের নিরাময়কারি গাছ বেছে নেয় অথবা তার সাহায্যে রোগের প্রতিরোধ করে